Kate Middleton in die sop oor haar uitrustingKate Middleton, die hertogin van Cambridge (Foto: Twitter) Kate Middleton, die hertogin van Cambridge, se uitrusting vir Sondagaand se 71ste Bafta-prysaand het vandeesweek die media en sosiale media aan die praat – dié keer as gevolg van die kleur van haar rok. Middleton, wat gereeld as ŉ styl-ikoon in die poniepers bestempel word, word volgens CNN deur modehuise gereken as een van die stylvolste koninklikes nóg. Middleton word daarom gereeld geklee deur sommige van die voorste internasionale modehandelsmerke wat onder meer Tom Ford en Christian Dior insluit. Die vrou van prins William, hertog van Cambridge, se modekeuse vir die Baftas (die pryse vir die Britse rolprentbedryf) in die Royal Albert Hall in Londen het egter die tonge van honderde sosialemediagebruikers laat klap. Middleton het met ŉ donkergroen rok op die rooi tapyt verskyn – dít terwyl die meeste bekendes in swart geklee was ter ondersteuning van verskeie veldtogte teen seksuele aanranding en geslagsongelykheid. Hoewel die Britse koninklike gesin dit meestal vermy om by politieke kwessies betrokke te raak, is Middleton erg oor die kole gehaal. “Kwessies oor vroueregte is nie bloot politiek nie. Kate is ŉ vrou. Sy het ŉ dogter. Sy is veronderstel om standpunt in te neem. Dit is nie 1918 nie – dis 2018,” het die Twitter-gebruiker Martre laat hoor. “Dit is nogal jammer om te sien dat die hertogin van Cambridge nie swart of die Time’s Up-naald gedra het nie. Daar is niks polities daaraan om op te staan teen seksuele aanranding nie. Dit moes ŉ maklike keuse gewees het om te maak, maar hulle [die koninklikes] het nie geslaag nie,” het Diana Alston op Twitter gesê. Meer as 2 000 mense het haar inskrywing gedeel. Piers Morgan, die Britse joernalis en televisieaanbieder, het Middleton intussen op sosiale media verdedig. “Die hertogin van Cambridge word ‘mishandel’ deur ‘feministe’ op Twitter omdat sy nie swart gedra het by die Baftas nie. Duidelik word sy nie toegelaat om haar feministiese reg uit te oefen om te kies watter kleur ook al sy wil dra nie,” het hy gesê. Die Kensington-paleis het nie gereageer nie. ŉ Groep van meer as 300 Hollywood-bekendes, onder wie Reese Witherspoon, Sarah Jessica Parker, Blake Lively en Charlize Theron, het aan die begin van die jaar ŉ veldtog teen seksuele misbruik en geslagsongelykheid in die werkplek van stapel gestuur. Die veldtog, Time’s Up, is deur dié groep vroue in die vermaakbedryf begin nadat die eerste aantygings van seksuele aanranding en misbruik teen die bekroonde Amerikaanse rolprentvervaardiger Harvey Weinstein (65) gemaak is. Die doel van Time’s Up is verder om geld in te samel om die slagoffers van seksuele teistering se regsonkoste te subsidieer. Volgens The New York Times beoog die veldtog ook om aan te dring op wetgewing wat verseker dat maatskappye gestraf en beboet word wanneer daar seksuele teistering of ongelykheid in hul werkplek is. Time’s Up beywer hom ook om maatskappye en individue af te raai om nié ooreenkomste met slagoffers aan te gaan wat hul verhoed om oor die teistering te praat nie. Bekendes het ter ondersteuning van die veldtog swart op glansgeleenthede soos die Baftas en die Golden Globe-toekennings gedra. Kate Middleton, die hertogin van Cambridge (Foto: Twitter)